**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO PROJEKTO „KLAIPĖDOS MIESTO TIKSLINIŲ GYVENTOJŲ GRUPIŲ SVEIKOS GYVENSENOS SKATINIMAS“ PARAIŠKOS TEIKIMUI IR ĮGYVENDINIMUI“ PROJEKTO**

1. **Projekto rengimą paskatinusios priežastys.**

2017 m. rugpjūčio 2 d. Regioninės plėtros departamento prie Vidaus reikalų ministerijos Klaipėdos apskrities skyriaus raštu Nr. 51/3D-240 „Dėl kvietimo paskelbimo“ gautas kvietimas teikti projektinį pasiūlymą pagal 2014–2020 m. Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonę 08.4.2-ESFA-R-630 „Sveikos gyvensenos skatinimas regioniniu lygiu“.

1. **Parengto projekto tikslai ir uždaviniai.**

Šiuo sprendimo projektu siekiama pritarti projekto „Klaipėdos miesto tikslinių gyventojų grupių sveikos gyvensenos skatinimas“ (toliau – Projektas) paraiškos rengimui ir jo įgyvendinimui.

Uždaviniai:

1. Pritarus Projektui, įsipareigoti skirti Savivaldybės lėšas pagal Projekto finansavimo sąlygų aprašo reikalavimus.
2. Įgalioti Klaipėdos miesto visuomenės sveikatos biuro direktorių pasirašyti visus dokumentus, susijusius su Projekto paraiškos teikimu ir dalyvavimu šiame Projekte.
3. **Kaip šiuo metu yra teisiškai reglamentuojami projekte aptarti klausimai.**

Sprendimo projektas parengtas vadovaujantis Lietuvos Respublikos vietos savivaldos 16 straipsnio 4 dalimi ir Lietuvos Respublikos sveikatos apsaugos ministro 2017 m. liepos 28 d. įsakymu Nr. V-918 „Dėl 2014-2020 metų Europos Sąjungos fondų Investicijų veiksmų programos 8 prioriteto „Socialinės įtraukties didinimas ir kova su skurdu“ Nr. 08.4.2-ESFA-R-630 priemonės „Sveikos gyvensenos skatinimas regioniniu lygiu“ projektų finansavimo sąlygų aprašo patvirtinimo“.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Priėmus sprendimą įgyvendinti šį Projektą, bus galimybė vykdyti Projektą ir skatinti gyventojų sveiką gyvenseną, naudojantis 2014–2020 m. Europos Sąjungos fondų parama. Projektas prisidės ir prie Klaipėdos miesto savivaldybės 2013–2020 metų strateginio plėtros plano įgyvendinimo (1.2 tikslo „Užtikrinti aukštą sveikatos priežiūros paslaugų lygį“ 1.2.2 uždavinio „Stiprinti visuomenės sveikatinimo veiklą“ 1.2.2.5 priemonė „Organizuoti ir vykdyti visuomenės sveikatinimo veiklą prioritetinėse srityse“).

 **5**. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų sprendimo priėmimo pasekmių nenumatoma.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

 Projekto finansuojamoji dalis sudaro 92,5 proc. visų tinkamų finansuoti projekto išlaidų, t. y. iš ES struktūrinių fondų ir Lietuvos Respublikos valstybės biudžeto lėšų. Pareiškėjas privalo savo ir (arba) kitų šaltinių lėšomis prisidėti prie projekto finansavimo ne mažiau kaip 7,5 proc. visų tinkamų finansuoti projekto išlaidų. Preliminari planuojamo Projekto vertė yra apie 415498,58 Eur. Didžiausia Projektui galima ES lėšų suma – 353173,72 Eur, valstybės biudžeto dalis – apie 31162,43 Eur, Savivaldybės biudžeto dalis – apie 31162,43 Eur. Klaipėdos miesto savivaldybė padengs Projekto kofinansavimo dalį, netinkamas finansuoti, tačiau šiam Projektui įgyvendinti būtinas lėšas (neprognozuojamos) ir kitas tinkamas išlaidas, kurios yra būtinos projektui, tačiau nefinansuojamos iš ES fondų.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Projektinis pasiūlymas papildomai derintas su Klaipėdos miesto savivaldybės bendruomenės sveikatos taryba. Neigiamų vertinimų negauta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – BĮ Klaipėdos miesto visuomenės sveikatos biuras, Klaipėdos miesto savivaldybės administracijos Sveikatos apsaugos skyrius. Sprendimo projektą parengė Sveikatos apsaugos skyriaus vyriausioji specialistė R. Perminienė.

**10. Kiti reikalingi pagrindimai ir paaiškinimai.**

2014-2020 metų Europos Sąjungos fondų Investicijų veiksmų programos 8 prioriteto „Socialinės įtraukties didinimas ir kova su skurdu“ Nr. 08.4.2-ESFA-R-630 priemonės „Sveikos gyvensenos skatinimas regioniniu lygiu“ projektų finansavimo sąlygų aprašas (toliau – Aprašas) nurodo, kad finansavimas bus skiriamas projektams, kurių tikslas – padidinti tikslinių grupių asmenų sveikatos raštingumo lygį bei suformuoti pozityvius jų sveikatos elgsenos pokyčius. ES lėšomis bus remiamos šios veiklos: sveikatos ugdymo priemonių įgyvendinimas regionuose: tikslinių grupių asmenims organizuojami informaciniai ir (ar) šviečiamieji renginiai, mokymai, seminarai, konkursai ir pan. veiksmai, skirti tiesiogiai informuoti, šviesti tikslinių grupių asmenis sveikatos išsaugojimo ir stiprinimo, ligų prevencijos bei kontrolės temomis, formuoti jų sveikos gyvensenos vertybines nuostatas, sveikatos raštingumo įgūdžius ir pan.

Projekto paraiškos teikėja ir Projekto įgyvendintoja – biudžetinė įstaiga Klaipėdos miesto visuomenės sveikatos biuras. Numatoma, kad projekto įgyvendinimas truks iki 48 mėn. (2018-2022 m.). Projekto „Klaipėdos miesto tikslinių gyventojų grupių sveikos gyvensenos skatinimas“ tikslas – padidinti vaikų ir vyresnio amžiaus asmenų sveikatos raštingumo lygį bei formuoti sveikos gyvensenos įgūdžius. Projekte numatyta Klaipėdos miesto gyventojams skleisti žinias apie pirmosios pagalbos teikimą, gerinti jų išprusimą sveikatos srityje, didinti fizinį aktyvumą, ugdyti sveikos mitybos įpročius bei stiprinti psichinę sveikatą. Numatoma organizuoti mokymus, seminarus, paskaitas, vasaros stovyklas, konkursus, mankštas, individualias konsultacijas, sukurti metodinę medžiagą (filmukus, knygas, skrajutes, plakatus ir pan.), įrengti sensorinį kambarį Klaipėdos miesto visuomenės sveikatos biure bei sveikatingumo takelius (S. Kneipo metodika) ikimokyklinio ugdymo įstaigų kiemeliuose bei viešose miesto erdvėse. Pagrindinės tikslinės grupės, kurioms bus skirtos Projekto veiklos:

* jaunimas iki 18 m. (numatomas dalyvių kiekis – apie 19330);
* vyresni nei 60 m. žmonės (numatomas dalyvių kiekis – apie 5937);
* neįgalieji yra integruojami į bendras veiklas kiekvienoje tikslinėje grupėje.

PRIDEDAMA:

1. Teisės aktų, nurodytų sprendimo projekto įžangoje, išrašas, 30 lapų.
2. 2017 m. rugpjūčio 2 d. Regioninės plėtros departamento prie Vidaus reikalų ministerijos Klaipėdos apskrities skyriaus rašto Nr. 51/3D-240 „Dėl kvietimo paskelbimo“ kopija, 5 lapai.

Sveikatos apsaugos skyriaus vedėja Janina Asadauskienė